12.12.2022.
LV
Eiropas Savienības Oficiālais Vēstnesis
L 318/117
(4)
Komisijas Īstenošanas lēmums (ES) 2022/728 (6) bija adresēts Beļģijai, Francijai, Grieķijai, Kiprai, Latvijai, Luksemburgai, Maltai, Nīderlandei, Rumānijai, Vācijai un Zviedrijai.
Minētajā lēmumā Komisija konstatēja, ka Zviedrijas RP3 darbības uzlabošanas plāna projektā iekļautie maršruta izmaksu efektivitātes darbības uzlabošanas mērķi neatbilst Savienības mēroga darbības uzlabošanas mērķiem, un sniedza ieteikumus minēto mērķu pārskatīšanai.
(5)
Reaģējot uz Krievijas agresijas karu pret Ukrainu, kurš sākās 2022. gada 24. februārī, Savienība noteica ierobežojošus pasākumus, kas aizliedz Krievijas gaisa pārvadātājiem, visiem Krievijā reģistrētajiem gaisa kuģiem un visiem ārpus Krievijas reģistrētajiem gaisa kuģiem, kuri pieder Krievijas fiziskajām vai juridiskajām personām, uzņēmumiem vai iestādēm vai kurus Krievijas fiziskās vai juridiskās personas, uzņēmumi vai iestādes ir nomājušas vai citādi kontrolē, nolaisties un pacelties Savienības teritorijā un tai pārlidot.
Minēto ierobežojošo pasākumu un Krievijas pieņemto pretpasākumu rezultātā Eiropas gaisa telpā ir notikušas gaisa satiksmes pārmaiņas.
Dažas dalībvalstis, tostarp Zviedriju, ir smagi skāris to atbildībā esošās gaisa telpas pārlidojumu skaita ievērojams samazinājums.
Tomēr Savienības mērogā novērotā ietekme uz lidojumu skaitu ir bijusi ierobežota un krasi atšķiras no tā straujā gaisa satiksmes samazinājuma visā Eiropā, ko izraisīja Covid-19 pandēmijas uzliesmojums.
(6)
Zviedrija 2022. gada 13. jūlijā Komisijai izvērtēšanai iesniedza pārskatītu RP3 darbības uzlabošanas plāna projektu (“pārskatītais darbības uzlabošanas plāna projekts”).
(7)
Darbības izvērtēšanas iestāde, kas palīdz Komisijai darbības uzlabošanas sistēmas īstenošanā saskaņā ar Regulas (EK) Nr. 549/2004 11. panta 2. punktu, ir Komisijai iesniegusi ziņojumu, kurā ir ietverti tās ieteikumi par pārskatīto darbības uzlabošanas plānu projektu novērtējumu.
(8)
Komisija saskaņā ar Īstenošanas regulas (ES) 2019/317 15. panta 1. punktu ir novērtējusi darbības uzlabošanas plāna pārskatītajā projektā iekļauto vietēja mēroga darbības uzlabošanas mērķu atbilstību, pamatojoties uz minētās īstenošanas regulas IV pielikuma 1. punktā noteiktajiem novērtēšanas kritērijiem un ņemot vērā vietējos apstākļus.
Attiecībā uz katru galveno darbības jomu un saistītajiem darbības uzlabošanas mērķiem Komisija novērtējumu ir papildinājusi, pārskatot elementus, kas noteikti minētās īstenošanas regulas IV pielikuma 2. punktā.
(9)
Eirokontroles Statistikas un prognožu dienesta (“STATFOR”) satiksmes bāzes prognozē, kas publicēta 2022. gada jūnijā, ir ņemtas vērā apstākļu izmaiņas, kas minētas 5. apsvērumā.
Pamatojoties uz minēto prognozi, Komisija norāda, ka Krievijas agresīvā kara pret Ukrainu rezultātā Zviedrija joprojām saskaras ar ievērojami pasliktinājušos satiksmes perspektīvu atlikušajā RP3.
Tā kā šie mainītie apstākļi būtiski ietekmē darbības uzlabošanas mērķus, kas ietverti pārskatītajā darbības uzlabošanas plāna projektā, tie būtu jāņem vērā, novērtējot tajā ietvertos vietējos darbības uzlabošanas mērķus.
KOMISIJAS NOVĒRTĒJUMS
Darbības uzlabošanas mērķu novērtējums galvenajā darbības jomā “drošība”
(10)
Galvenajā darbības jomā “drošība” Komisija ir novērtējusi Zviedrijas iesniegto mērķu atbilstību attiecībā uz aeronavigācijas pakalpojumu sniedzēju (“ANSP”) drošības pārvaldības efektivitāti, pamatojoties uz Īstenošanas regulas (ES) 2019/317 IV pielikuma 1.1. punktā noteikto kritēriju.
(11)
Darbības uzlabošanas mērķi, kurus ierosināja Zviedrija attiecībā uz galvenā aeronavigācijas pakalpojumu sniedzēja, proti, LFV, drošības pārvaldības efektivitāti, dalījumā pa katru drošības pārvaldības mērķi un izteikti kā īstenošanas līmenis, ir šādi:
(6) Komisijas Īstenošanas lēmums (ES) 2022/728 (2022. gada 13. aprīlis) par dažu darbības uzlabošanas mērķu, kas iekļauti valsts un funkcionālo gaisa telpas bloku darbības uzlabošanas plānu projektos, kurus iesniegušas Beļģija, Vācija, Grieķija, Francija, Kipra, Latvija, Luksemburga, Malta, Nīderlande, Rumānija un Zviedrija saskaņā ar Eiropas Parlamenta un Padomes Regulu (EK) Nr. 549/2004, neatbilstību Savienības mēroga darbības uzlabošanas mērķiem trešajam pārskata periodam un ieteikumu noteikšanu šo mērķu pārskatīšanai (OV L 135, 12.5.2022., 4. lpp.).